Jazdné režimy
Outlander PHEV ponúka tri jazdné režimy – čisto elektrický, sériový hybridný a paralelný hybridný. Systém ich ovláda automaticky. Predtým než sa dostanem s Outlanderom na cesty, si vysvetlíme ako fungujú jednotlivé pohony.
Čisto elektrický
Ako funguje elektrický režim je pomerne jednoduché – auto je poháňané dvoma elektromotormi – predný má výkon 82 koní a zadný 95 koní. Mimochodom, benzínový motor má 135 koní.
Ďalšie dva režimi sú trochu komplikovanejšie:
Sériový hybridný
Sériový hybridný funguje tak, že je auto poháňané predným a zadným elektromotorom, benzínový motor (s Atkinsonovým cyklom) je súčasne spustený a poháňa generátor energie na dobíjanie batérie počas jazdy. Tento režim funguje maximálne 3-10 minút v prípade, že potrebujete akcelerovať, alebo ste v stúpaní, poprípade má batéria nízku kapacitu. Systém je prednastavený tak, aby sa čo najskôr prepol späť do čisto elektrického jazdného režimu. Keď sledujete PHEV informačnú obrazovku vyzerá to asi tak, že sa batéria dobije na kapacitu dojazdu 4 km a Outlander sa opäť prepne na čisto elektriku.
Paralelný hybridný
Pri paralelnom hybridnom pohone benzínový motor poháňa predné kolesá, predný elektromotor vypomáha benzínovému motoru a zadný elektromotor poháňa zadné kolesá. Režim sa automaticky aktivuje pri vysokých rýchlostiach. Systém je prednastavený tak, aby čo najčastejšie prepínal späť do sériového hybridného režimu.
Ako vidíte, Outlander PHEV má naozaj jeden z najprepracovanejších hybridných pohonov a ak náhodou prepínanie pohonov nechcete nechať na automatiku, môžete pomocou tlačidiedl EV, Save eng/charge meniť režim, ktorý práve uprednostňujete. Čisto elektrický však nejde zapnúť vždy - batéria musí mať dostatočnú kapacitu.
Snow, Lock a Sport
Poslednými možnosťami, ktoré si dokážete navoliť na stredovom paneli sú módy:
Snow: Outlander by mal lepšie reagovať pri rozbehu na zasneženej ceste a tak isto by ste mali cítiť ľahšie zatáčanie na snehu.
Lock: uzamkne centrálny diferenciál a optimálnejšie rozdeľuje krútiaci moment motorov na všetky 4 kolesá.
Sport: jedinú zmenu, ktorú si v režime šport všimnete, je citlivejší plynový pedál - nič iné od tohto módu netreba čakať.